钦定古今图书集成/方舆汇编/职方典/第1161卷 > 《鼎建保康县记》周训
## 钦定古今图书集成/方舆汇编/职方典/第1161卷 > 《鼎建保康县记》周训

“论天下事有常变，处天下事有难易。夫时势易而处
之固易，时势难而处之尢难，承其难而处之易，自非
经常体变、有守有为者，弗克有济。保之去房一百八
十馀里，地僻人稀，荒芜不理，且在万山之中，牧民者
难于抚治，所谓鞭长不及者也。”弘治十一年，大臣谋
请于上，“自房以东分隶保康，析居民而安辑之。”报可。
于是西蜀莲溪苏君惠和，以乡进士领符来邑，值时
大祲，时难为也。土著人稀，流民如水，势难为也。乃自
到任以来，早作夜思，寝不贴枕，量度谋为，如经理其
家，抚摩黎庶如怀抱其子，理烦治剧，如肌肤被芒刺，
不暇搔摩，劳心焦思，亦勤矣哉！夏四月吉，首建县治，
内外房舍三百馀间，先政所也。次建“文庙”，圣贤像貌，
衣冠俨然；笾豆簠簋，祭器亦备。两庑戟门、棂星门、明
伦堂号房四十五间，崇政道也；龙亭香案，仪仗整齐，
遵王制也；“城隍庙立，神有所栖”，敬神明也；分司公馆
五十馀间，谨承应也；阴阳医学、养济、申明亭院一十
二间，析庶务也；南北坛壝，规度基量，严祀典也；储备
有仓，以备凶荒，防不“虞也。四门有楼，民壮有居，杜外
侮也。掌教公廨、教读”社学一十五间，尊师养蒙也。馆
舍七处，六十九间，通文檄也。南北有桥，济往来也。“城
高一丈八尺，博一丈二尺，周围四百二十丈”，重保障
也。居民以茅覆屋，屡被回禄，命易以瓦，无力者官济
之，谨风火也。城高乏水，取汲于河，乃自东山引泉，至
于通衢，不劳馀力。而居人得水，号曰“苏泉”，颁嘉惠也。
凡百所司，知无不为，为无不当。嗟乎！天下事役志高
旷者不屑为，处心退却者不肯为，其素行以官为家
者不暇为，或又值时势之难为，而又不敢为。今君当
时势之难为而大有所为，以荒郊草野之中而落落
建此大功，予于君知所重矣。莅任四载馀，以家人父
子视其民，以家事综理报其国，以休息劳苦，体其闾
阎蔀屋之下，四方八达之老弱，于风晨月夕，一饭不
忘“维藩维垣”之戴，予于君尤知所重矣。因掌教李君
纯之请，敢以是复。谨记。